
Σεπτέμβριος 2026
Προς τους Γονείς και Κηδεμόνες
Αγαπητοί γονείς και κηδεμόνες,
Με αισθήματα χαράς και ευθύνης συγχρόνως καλωσορίζουμε το παιδί / τα παιδιά σας στο Τοπικό μας Τμήμα!  Η εμπιστοσύνη που δείχνετε στους εθελοντές μας είναι ένα ελπιδοφόρο μήνυμα σε αυτή τη δύσκολη εποχή. Με το παιχνίδι, τη ζωή στη φύση και την κοινωνική προσφορά, τα παιδιά χτίζουν σχέσεις εμπιστοσύνης και ολοκληρώνονται σαν προσωπικότητες. Μέσα από το πλούσιο Οδηγικό μας πρόγραμμα και τις δυνατές εμπειρίες, γίνονται “οικογένεια” και αναπτύσσουν ουσιαστικές σχέσεις φιλίας που τους συνοδεύουν μια ζωή!
Τι είναι το Σώμα Ελληνικού Οδηγισμού; 
To Σώμα Ελληνικού Οδηγισμού (ΣΕΟ) είναι Νομικό Πρόσωπο Ιδιωτικού Δικαίου, Σωματείο Μη Κερδοσκοπικού Χαρακτήρα, μέλος της Παγκόσμιας Οδηγικής Οργάνωσης (WAGGGS) που έχει 11.000.000 μέλη σε 152 χώρες. Δέχεται ως μέλη κορίτσια και αγόρια από 5 ετών, νέους και ενήλικες από όλες τις κοινωνικές τάξεις, τις φυλές, τις θρησκείες και τις πολιτικές πεποιθήσεις. Το Σώμα Ελληνικού Οδηγισμού ιδρύθηκε το 1932. Περισσότερα θα βρείτε στο: https://www.seo.gr/
Τι κερδίζουν τα παιδιά και οι έφηβοι ως μέλη του;
Τα παιδιά και οι έφηβοι, μέσα στις Οδηγικές Ομάδες αποκτούν γνώσεις και δεξιότητες, αναπτύσσουν ικανότητες και συμπεριφορές που χαρακτηρίζουν έναν ευτυχισμένο, ενεργό και χρήσιμο για το κοινωνικό σύνολο πολίτη, που σέβεται τους συνανθρώπους του και το φυσικό περιβάλλον στο οποίο ζει.
Σε ποια Ομάδα θα πάει το παιδί μου / τα παιδιά μου;
Αν είναι 5-7 ετών στα “Αστέρια”
Αν είναι 7-11 ετών στα “Πουλιά”
Αν είναι 11-14 ετών στους “Οδηγούς” 
Αν είναι 14-17 ετών στους “Μεγάλους Οδηγούς” ή “Ναυτοδηγούς”  
Τα Στελέχη μας:
Ο Οδηγισμός στηρίζεται για τα προγράμματά του σε πολλές εκατοντάδες ενήλικους εθελοντές, τα “Στελέχη” τα οποία προσφέρουν ανιδιοτελώς το χρόνο και την ενέργειά τους. Τις περισσότερες φορές έχουν οι ίδιοι διαμορφώσει τις προσωπικότητές τους μέσα από το Οδηγικό παιχνίδι κι έτσι συμβάλλουν με τον καλύτερο τρόπο στην ανάπτυξη υγιών και δυναμικών χαρακτήρων, απαραίτητων στην κοινωνία του αύριο. Εκπαιδεύονται μέσα στον Οδηγισμό ακολουθώντας τη μέθοδο της μη-τυπικής εκπαίδευσης κι είναι σε θέση να εμπνευστούν και να εφαρμόσουν ποιοτικά και με ασφάλεια το Οδηγικό Παιδαγωγικό Πρόγραμμα.
Τι να περιμένω ως γονέας / κηδεμόνας;
Εβδομαδιαίες συγκεντρώσεις (συνήθως Σάββατο ή Κυριακή) με εργαστήρια, δράσεις εκτός Εστίας, εκδρομές, διήμερα. Συμμετοχή (κατά περίπτωση) στις εκδηλώσεις του τόπου και στις παρελάσεις. Και φυσικά, κατασκηνώσεις, το αποκορύφωμα της Οδηγικής χρονιάς, το καλοκαίρι σε όλη την Ελλάδα, για όλες τις ηλικίες. 
Με λίγα λόγια, κέφι, παιχνίδια, περιπέτεια, φαντασία, χρήσιμες δεξιότητες και ευκαιρίες για προσωπική ανάπτυξη και ηγεσία μέσα από δημοκρατικές διαδικασίες, ακόμη και για τα πιο μικρά παιδιά!
Ως γονέας/κηδεμόνας τι άλλο πρέπει να γνωρίζω;
1. Εγγραφή: την κάνετε εσείς για το παιδί σας στην ηλεκτρονική πλατφόρμα eseo του Σώματος Ελληνικού Οδηγισμού. Οδηγίες και ηλεκτρονικό σύνδεσμο θα σας δώσει η/ο Αρχηγός της Ομάδας ή η/ο Τοπική/ός Έφορος. Για την ολοκλήρωση της εγγραφής απαιτείται κι η αποδοχή των πολιτικών του ΣΕΟ σχετικά με την Προστασία και τη Διασφάλιση ανηλίκων κι ενηλίκων και ενημέρωση σχετικά με τo GDPR. Θα τα βρείτε στο eseo.
2. Ετήσια συνδρομή: καταβάλλεται στην αρχή της Οδηγικής χρονιάς (σύμφωνα με τις οδηγίες που θα σας δώσει η/ο Αρχηγός της Ομάδας ή η/ο Τοπική/ός Έφορος) και για τα παιδιά ανέρχεται στο συμβολικό ποσό των 30 ευρώ τον χρόνο. Με τη συνδρομή καλύπτονται λειτουργικά έξοδα του ΣΕΟ και ετοιμάζονται τα προγράμματά μας. Όλοι αποκτούν την ψηφιακή Οδηγική ταυτότητα, με τον προσωπικό τους κωδικό αριθμό μέλους. Σαν έξτρα προνόμιο, η ετήσια συνδρομή παρέχει ασφαλιστική κάλυψη για ιατροφαρμακευτική περίθαλψη σε περίπτωση ατυχήματος ή/και ξαφνικής ασθένειας κατά τη διάρκεια όλων των Οδηγικών δραστηριοτήτων από την ασφαλιστική εταιρία «Ευρωπαϊκή Πίστη».
3. Στολή: είμαστε μοναδικοί και ξεχωρίζουμε! Ευκολοφόρετη, πρακτική και με μαντήλι στο χρώμα του κάθε Κλάδου (εκτός από τα «Αστέρια») είναι αυτή που μας ενώνει σαν αληθινούς Οδηγούς και μας κάνει Ομάδα! Την φοράμε σωστά, με περηφάνεια και σεβασμό. Βρείτε την στο διαδικτυακό μας κατάστημα https://eshop.seo.gr/ και στο Πρατήριό μας, Ξενοφώντος 10, Σύνταγμα, Αθήνα. Τηλέφωνο 2103235794 εσωτ. 1, email: odigikopratirio@seo.gr
4. Απουσίες: καθώς το Αρχηγείο της Ομάδας του παιδιού / των παιδιών σας αποτελείται από εθελοντές και για την καλύτερη διάθεση του χρόνου αλλά και του υλικού μας, σας παρακαλούμε θερμά να παρακολουθείτε τις ενημερώσεις-προσκλήσεις, τα παιδιά να είναι συνεπή και να ενημερώνετε το Αρχηγείο σε περίπτωση που το παιδί σας απουσιάσει από την συγκέντρωση, τη δράση, την εκδήλωση ή την εκδρομή.
5. Προσφορά ως ενήλικας στο Τοπικό Τμήμα: έχετε λίγο ελεύθερο χρόνο; Γνωρίζετε κάποια τέχνη ή έχετε κάποιο ενδιαφέρον χόμπι; Σας χρειαζόμαστε! Για παράδειγμα, για μικροεπισκευές, για την υποστήριξη κάποιας δράσης ή για κάποιες κοντινές μεταφορές. Και όλα αυτά με καλή παρέα. Σας περιμένουμε!
Κλείνοντας αυτή τη μικρή ενημέρωση, ευχόμαστε ολόψυχα το παιδί / τα παιδιά σας να ευχαριστηθεί / ούν  το Οδηγικό παιδαγωγικό παιχνίδι στις Ομάδες μας και είμαστε βέβαιοι ότι θα ωφεληθεί / ούν από τα προγράμματά μας όπως τόσα άλλα παιδιά σε όλη την Ελλάδα τα τελευταία 93 χρόνια.
Τα Στελέχη του Τοπικού μας Τμήματος κι εγώ χαιρόμαστε που σας έχουμε κοντά μας!
Με θερμούς Οδηγικούς χαιρετισμούς,
Ονοματεπώνυμο Τοπ. Εφόρου:
email Τοπικού Τμήματος:

